b'\n_START_ARTICLE_\nFranciszek Macharski\n_START_SECTION_\n\xc5\xbdivotopis\n_START_PARAGRAPH_\nRo\xc4\x91en je u Krak\xc3\xb3wu 20. svibnja 1927. kao najmla\xc4\x91i od \xc4\x8detvero djece u svojoj obitelji. Tijekom Drugog svjetskog rata obavljao je logisti\xc4\x8dke poslove i skupljao pomo\xc4\x87 za obitelji stradalih. Nakon rata, upisuje se u sjemeni\xc5\xa1te, gdje poha\xc4\x91a studij bogoslovije (teologije) i mudroslovlja (filozofije) te u\xc4\x8di gr\xc4\x8dki i latinski jezik._NEWLINE_Kardinal Adam Stefan Sapieha zaredio ga je za sve\xc4\x87enika 2. travnja 1950. Do 1956. vr\xc5\xa1io je slu\xc5\xbebu vikara u \xc5\xbeupi blizu grada Bielsko-Bia\xc5\x82e, nakon \xc4\x8dega odlazi u \xc5\xa1vicarski Fribourg. Tamo je nastavio studij bogoslovije i 1960. doktorirao na polju pastoralne bogoslovije._NEWLINE_Papa Ivan Pavao II. imenovao ga je krakovskim nadbiskupom u prosincu 1978., kao svojim nasljednikom nakon preuzimanja papinske slu\xc5\xbebe._NEWLINE_Papa ga je 30. lipnja 1979. imenovao i naslovnim kardinalom-prezbiterom Bazilike svetog Ivana u Rimu i kardinalom Katoli\xc4\x8dke crkve u Poljskoj._NEWLINE_Sudjelovao je na Papinskoj konklavi 2005. na kojoj je novim papom imenovan Benedikt XVI. Do svibnja 2007. i navr\xc5\xa1ene 80. godina \xc5\xbeivota bio je u Kardinalskom zboru._NEWLINE_3. lipnja 2005. odlazi u mirovinu, a za svoga nadbiskupskog nasljednika imenuje Stanis\xc5\x82awa Dziwisza, negda\xc5\xa1njeg tajnika Ivana Pavla II._NEWLINE_Papa Franjo posjetio ga je 28. srpnja 2016. u krakovskoj bolnici, u kojoj je boravio zbog te\xc5\xa1ke bolesti i kome. Svega nekoliko dana poslije, 2. kolovoza preminuo je u 89. godini \xc5\xbeivota._NEWLINE_Na Katoli\xc4\x8dkom sveu\xc4\x8dili\xc5\xa1tu P\xc3\xa9ter P\xc3\xa1zm\xc3\xa1ny dr\xc5\xbei po\xc4\x8dasni doktorat.'